REGULAMENTUL (CE) NR. 1140/2007 AL COMISIEI
din 1 octombrie 2007
privind autorizarea temporară a unei noi utilizări a unui aditiv deja autorizat în furaje
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolele 3 și 9e alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede autorizarea utilizării aditivilor pentru hrana animalelor.
(2)
Articolul 25 din Regulamentul (CE) nr. 1831/2003 stabilește măsurile tranzitorii care se aplică cererilor de autorizare a aditivilor din hrana animalelor prezentate în conformitate cu Directiva 70/524/CEE, înainte de data aplicării Regulamentului (CE) nr. 1831/2003.
(3)
Cererea de autorizare a unei noi utilizări a aditivului menționat în anexa la prezentul regulament a fost prezentată înainte de data aplicării Regulamentului (CE) nr. 1831/2003.
(4)
Observațiile inițiale privind cererea respectivă au fost transmise Comisiei, în conformitate cu articolul 4 alineatul (4) din Directiva 70/524/CEE, înainte de data aplicării Regulamentului (CE) nr. 1831/2003. În consecință, această cerere continuă să fie tratată în conformitate cu articolul 4 din Directiva 70/524/CEE.
(5)
Utilizarea preparatului enzimatic de endo-1,3(4)-beta-glucanază produsă de Aspergillus aculeatus (CBS 589.94), de endo-1,4-beta-glucanază produsă de Trichoderma longibrachiatum (CBS 592.94), de alfa-amilază produsă de Bacillus amyloliquefaciens (DSM 9553), de bacilolizină produsă de Bacillus amyloliquefaciens (DSM 9554) și de endo-1,4-beta-xilanază produsă de Trichoderma viride (NIBH FERM BP 4842) a fost autorizată pe durată nelimitată la puii pentru îngrășat prin Regulamentul (CE) nr. 358/2005 al Comisiei (3).
(6)
Au fost furnizate informații noi în sprijinul cererii de autorizare a preparatului respectiv pentru găini ouătoare, pentru o perioadă de patru ani. Autoritatea Europeană pentru Siguranța Alimentară (EFSA) a emis un aviz cu privire la această utilizare la 18 aprilie 2007. În urma evaluării, s-a constatat că se îndeplinesc condițiile de autorizare stabilite la articolul 9e alineatul (1) din Directiva 70/524/CEE. Prin urmare, utilizarea preparatului menționat anterior, așa cum se prevede în anexa la prezentul regulament, ar trebui să fie autorizată provizoriu pe o perioadă de patru ani.
(7)
Din evaluarea cererii se constată că ar trebui să se prevadă anumite proceduri pentru protecția lucrătorilor împotriva expunerii la aditivele specificate în anexe. O astfel de protecție ar trebui asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (4).
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul aparținând grupei „Enzime”, așa cum se precizează în anexă, este autorizat provizoriu pe o perioadă de patru ani ca aditiv pentru hrana animalelor, în conformitate cu condițiile stabilite în anexa respectivă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 octombrie 2007.